Molefe kry 3de keer bloedneusBrian Molefe. Foto: ANA Die voormalige Eskom-hoof, Brian Molefe, se aansoek om verlof tot appèl is Woensdag vir die derde keer met ŉ bestraffende kostebevel van die hand gewys. Dit volg ná Molefe op 1 November ŉ hersieningsaansoek ingedien het. Die hoogste hof van appèl in Bloemfontein het vroeër, op 5 Oktober 2018, Molefe se aansoek waarin hy teen die vroeëre hooggeregshof-uitspraak wou appelleer, met koste van die hand gewys. Deon Reyneke, adjunkhoofsekretaris van die Energiebedryf in Solidariteit, voer aan die feit dat Molefe se appèlaansoeke nog elke keer misluk het, is ŉ bewys dat hy geen kans op sukses het nie. “Molefe dryf homself in ŉ hoek in ŉ poging om die gereg te omseil, en ŉ mens kan net so lank agter hofprosesse skuil,” het Reyneke gesê. Die hooggeregshof in Pretoria het in April verlede jaar ook Molefe se aansoek om verlof tot appèl met koste van die hand gewys. Molefe het op 31 Januarie verlede jaar dié aansoek om verlof tot appèl ingedien ten einde die hofbevinding teen hom te laat omkeer. Die hof het aanvanklik op 25 Januarie verlede jaar bevind dat pensioenuitbetalings aan Molefe onregmatig was en dat hy die geld wat hy ontvang het, moet terugbetaal. Daar is beslis dat sy heraanstelling en pensioenuitbetaling van sowat R11 miljoen onregmatig was. Die R11 miljoen is geld wat hy reeds ontvang het van die R30,1 miljoen-pensioenuitbetaling wat aan hom toegeken is.